КъБР-м и Iэтащхьэр республикэм и Правительствэм хэтхэм яIуощIэ
Къэбэрдей-Балъкъэрым и Iэтащхьэ КIуэкIуэ Казбек дыгъуасэ лэжьыгъэ IуэхукIэ яIущIащ республикэм и Правительствэм хэтхэм.
ЗэIущIэм щызэпкърахащ Къэбэрдей-Балъкъэр Республикэм и социально-экономикэ зыужьыныгъэм ехьэлIа Iуэху зыбжанэ, лъэпкъ проектхэмрэ нэгъуэщI къэрал программэхэмрэ хэмыхьэу, апхуэдэу щытми, абыхэм я гъэзэщIэным къэрал властым и федеральнэ органхэр щхьэхуэу хэплъэу икIэщIыпIэкIи унафэ тращIыхьын хуейуэ.
Зи гугъу ящIар КъБР-м и егъэджэныгъэ, узыншагъэр хъумэн, щэнхабзэ, спорт IэнатIэхэм, инженер, транспорт инфраструктурэхэм хыхьэ объектхэр ухуэнырщ, зэгъэпэщыжынырщ, сыткIи зыхуей хуэгъэзэнырщ, апхуэдэуи экономикэм, туризмэм, экологием, псыкIэ къызэгъэпэщыным ехьэлIа проектхэм зегъэужьыным епха Iуэхухэрщ.
Апхуэдэу хэплъащ а проектхэр гъэзэщIа хъун папщIэ щхьэзакъуэ инвестицэхэр къыхэшэнымкIэ щыIэ Iэмалхэм, апхуэдэуи къэрал-уней зэдэлэжьэкIэм и щапхъэхэр къэгъэсэбэпынымкIэ хэкIыпIэхэми.
КъБР-м и Iэтащхьэм къыхигъэщащ республикэм и цIыхухэм я зэIузэпэщ псэукIэм ехьэлIа икIи икIэщIыпIэкIэ зэфIэгъэкIыпхъэ Iуэхухэр къэралым и министерствэхэмрэ ведомствэхэмрэ я унафэщIхэм зэман гъунэгъум драгъэкIуэкIыну зэIущIэхэм къызэрыщыхалъхьэнур.
ЗэIущIэр зытеуха Iуэхухэр зэпкърахыу абы къыщыпсэлъащ КъБР-м и Правительствэм и УнафэщI Мусуков А. ТI., а Iуэхухэр зэхьэлIа министерствэхэм я Iэтащхьэхэр.
КъБР-м и Iэтащхьэмрэ
Правительствэмрэ я пресс-IуэхущIапIэ.
